《读史偶成》
清代·钱孟钿

读史弗穷理，泥古辞易谬。炎汉四百年，尺土皆封堠。

胡云当涂高，正统反相授。堂堂司马公，乃书亮入寇。

朱三亦继唐，此弊孰为救。青史不足凭，挂一乃万漏。

悲风蟂矶岸，空江泻寒溜。望帝魂不归，啼痕寄猿狖。

嗟无两舟米，不得纪蜀后。

作者简介：钱孟钿，字冠之，号浣青，武进人。尚书、谥文敏维城女，巡道崔龙见室。有《浣青诗草》、《鸣秋合籁集》。